贈韓倅
作者：許應龍
朝代：宋

paragraphs: 鳳城久矣欽韓公，華胄重來振祖風。
關决藩條明且恕，待人接物春融融。
散爲和氣徧南土，雨順年豐民按堵。
海沂雖喜頼王祥，驥足治中難久駐。
向來文惠倅瀛洲，藉藉聲名動冕旒。
願君凌厲紹前美，南澗事業當同休。
于今且慶生申旦，敬爇瓣香祈鶴算。
中秋節近月嬋娟，正好平分通夕宴。
君家自有舊氈青，合上星辰聽履聲。
明年此會知何處，宣勸黄封下帝廷。